钦定古今图书集成/明伦汇编/闺媛典/第341卷 > 李氏女
## 钦定古今图书集成/明伦汇编/闺媛典/第341卷 > 李氏女

按《搜神记》：“东越闽中有庸岭，高数十里，其西北隙中
有大蛇，长七八丈，大十围，土俗常惧，东治都尉及属
城长吏多有死者，祭以牛羊，故不得福。或与人梦，或下谕巫祝，欲得啖童女年十二三者，都尉令长并共
患之。然气厉不息，共请求人家生婢子，兼有罪家女
养之。至八月朝祭送蛇穴口，辄夜出吞噬之，累年如”
此。前后已有九女，尔时复募索未得。将乐县李诞有
六女，无男，其小女名寄，应募欲行，父母不听。寄曰：“父
母无相，惟生女六人，虽有如无，女无缇萦。济父母之
功，既不能供养，消费衣食，生无所益。不如蚤亡，卖寄
之身，可得少钱。”父母终不听。寄自潜发，不可禁止，乃
行。请好剑及咋蛇犬，先作数石米糍，用蜜灌之，以置
穴口。蛇夜便出，头大如囤，目如三尺镜，闻糍香气，先
啖食之。寄便放犬，犬就噬咋。寄从后斫得数创，蛇因
踊出至庭而死。寄入视其穴，得九女髑髅，悉举出缓
步而归。越王闻之，聘寄为后，拜其父为将乐令，母及
姊皆有赐。自是东治无复妖邪之物，其歌谣至今存
焉。